হোলির উৎসবে রঙিন হয়ে উঠল বেঙ্গালুরুর চিন্নাস্বামী স্টেডিয়াম। এশিয়া কাপ ফাইনালের পর ফের বাংলাদেশ বধ ভারতের। রুদ্ধশ্বাস ম্যাচে শেষ ওভারে বাংলাদেশকে ধোনির দল হারাল ১ রানে। তুমুল উদ্বেগ আর আশঙ্কার মধ্যে ভারতীয় ক্রিকেটভক্তদের রেখে জয় এল একদম শেষ বলে। তা-ও শেষ ওভার করলেন হার্দিক পাণ্ড্য। দু’টি চার হওয়ার পরেও দুর্দান্তভাবে ফিরে আসেন পাণ্ড্য। পর-পর দু’টি উইকেট তুলে নিয়ে ভারতকে ম্যাচে ফেরান। এই জয়ের ফলে টি-টোয়েন্টি বিশ্বকাপের সেমিফাইনালে যাওয়ার রাস্তায় ভালভাবেই থেকে গেল ভারত। হারলে কার্যত আশা অনেকটাই শেষ হয়ে যেত। মোহালিতে ২৫ মার্চ অস্ট্রেলিয়া বনাম পাকিস্তান। ২৭ মার্চ ভারত বনাম অস্ট্রেলিয়া। এই দু’টি ম্যাচই ঠিক করে দেবে দ্বিতীয় দল হিসাবে কারা শেষ চারে যাবে। যদি অস্ট্রেলিয়াকে হারিয়ে দিতে পারে ভারত, তাহলে তারাই যাবে সেমিফাইনালে।  
চিন্নাস্বামী স্টেডিয়ামে আইপিএল ফাইনালে কিংগস ইলেভেন পঞ্জাবকে হারিয়ে তাঁর দল চ্যাম্পিয়ন হওয়ার পর ইউসুফ পাঠান-মণীশ পাণ্ডেদের নিয়ে ‘ছাঁইয়া ছাঁইয়া’র তালে নেচেছিলেন। বুধবার ভারত-বাংলাদেশ ম্যাচে সেই চিন্নাস্বামীর উইকেট দেখে কলকাতা নাইট রাইডার্স মালিক শাহরুখ খানও কি কিছুটা অবাক হয়ে গিয়েছিলেন? তা না হলে কেনই বা শোয়েব আখতারকে তিনি বলবেন, ‘‘আজ রান বানানা মুশকিল লগ রহা হ্যায়।’’ দু’বছর আগে ঋদ্ধিমান সাহার ধুন্ধুমার ইনিংস সামলে দু’শো রান তাড়া করে ম্যাচ জিতেছিল কেকেআর। আর বুধবার বাংলাদেশের বিরুদ্ধে ১৪৬ রান করতেও রীতিমতো কষ্ট করতে হল ভারতীয় ব্যাটসম্যানদের। নিজের সিনেমার প্রচারে অতিথি ধারাভাষ্যকার হিসাবে মাঠে এসে এসআরকে-ও যেন বিস্ময় গোপন করতে পারলেন না।
কী হল না বেঙ্গালুরুর উইকেটে? বল ঘুরল। নীচু হল। থমকে এল। ব্যাটসম্যানদের চ্যালেঞ্জটা আরও কঠিন হয়ে পড়ল। মহেন্দ্র সিংহ ধোনি টসের সময় বলেই দিলেন, ‘‘উইকেটটা দেখে আঠালো, চ্যাটচ্যাটে বলে মনে হচ্ছে।’’ ভারতের গোটা ইনিংসে বাউন্ডারি-ওভার বাউন্ডারি হল মাত্র ১৬টি। দুরন্ত ছন্দে থাকা বিরাট কোহলি কোনও বাউন্ডারি পেলেন না। প্রথম ও একমাত্র ওভার বাউন্ডারি মারলেন তেইশতম বলে। স্লগ ওভারে এক সময় টানা ১৯ বলে কোনও বাউন্ডারি বার করতে পারলেন না ভারতীয় ব্যাটসম্যানেরা। ১৫ থেকে ১৭তম ওভারের মধ্যে ১৮ বলে মাত্র ১১ রান হল। সেটাও দু’উইকেটের বিনিময়ে।
বারবার বোলার বদলে ভারতীয় ব্যাটসম্যানদের কাজটা আরও কঠিন করে তুলেছিলেন মাশরাফি মুর্তজা। প্রথম পাঁচ ওভারে বোলিং করলেন পাঁচজন বোলার। অনেকদিন পর তিনি মুর্তজা নিজে চার ওভারের কোটা শেষ করলেন। সুরেশ রায়না ক্রিজ কামড়ে পড়ে থাকলেন। শেষ দিকে চালিয়ে ২৩ বলে ৩০ করলেন। ভারতের সর্বোচ্চ স্কোরার। কোহলি সিঙ্গলস নিয়ে স্কোরবোর্ড সচল রেখেছিলেন। স্পিনার শুভাগত হোমের নীচু হয়ে যাওয়া বলে বোল্ড হলেন। ওপেনার শিখর ধাওয়ানও ক্রিজে জমে গিয়ে শাকিব-আল-হাসানের নীচু হওয়া বলে এলবিডব্লিউ হলেন। 
শুরু থেকেই একমাত্র ঝোড়ো ব্যাটিং করছিলেন হার্দিক পাণ্ড্য। যাঁকে বুধবার পাঁচ নম্বরে প্রোমোশন দিয়েছিলেন ধোনি। সাত বলে ১৫ রান করে ভারতকে বড় স্কোরের পৌঁছে দেওয়ার আশা জাগিয়েছিলেন। কিন্তু ফিরলেন অবিশ্বাস্য ক্যাচে। আল-আমিন-হোসেনের বলে তাঁর পুল স্কোয়্যার লেগ বাউন্ডারিতে অসাধারণ ক্ষিপ্রতায় তালুবন্দি করলেন সৌম্য সরকার। নিঃসন্দেহে টুর্নামেন্টের অন্যতম সেরা ক্যাচ। ভারত ইনিংস শেষ করল ১৪৬-৭ স্কোরে।এবং ইনিংস বিরতির সময়ই সেই রানকে জেতার মতো স্কোর বলে পূর্বাভাস দিলেন ভি ভি এস লক্ষ্মণ। বললেন, ‘‘টার্ন সামলানো যায়। কিন্তু বল থমকে ব্যাটে এলে রান করাটা খুব কঠিন হয়ে দাঁড়ায়।’’ লক্ষ্মণের কথা শুনেও অবশ্য পুরোপুরি নিশ্চিত হওয়া যাচ্ছিল না। বিপক্ষে তামিম ইকবালের মতো ব্যাটসম্যান রয়েছেন যে! যিনি পেটের সমস্যার জন্য অস্ট্রেলিয়ার বিরুদ্ধে খেলতে পারেননি। বুধবার ওষুধ খেয়ে মাঠে নামলেন। এবং শুরু থেকেই বিপজ্জনক হয়ে ওঠার ইঙ্গিত দিচ্ছিলেন। প্রথম ওভারেই নিজের বলে তামিমের ফিরতি ক্যাচ ফেললেন আশিস নেহরা। সেই ওভারেই রান নেওয়ার সময় নেহরার সঙ্গে সংঘর্ষে মাথায় চোট পেলেন বাঁহাতি ওপেনার। ব্যক্তিগত ১৬ রানের মাথায় আর একবার জীবন পেলেন। আর. অশ্বিনের বলে তাঁর ক্যাচ ফেললেন যশপ্রীত বুমরা। ৩২ বলে ৩৫ রান করে বাংলাদেশের পাল্টা লড়াইয়ের ভিতটাও তৈরি করে দিলেন তামিম-ই।
অশ্বিনকে খেলতেই সবচেয়ে বেশি সমস্যায় পড়ছিলেন বাংলাদেশের ব্যাটসম্যানেরা। ১৫ বলে ২২ রান করা মারমুখী শাকিবকে ফেরালেন। চার ওভারে মাত্র ২০ রান দিয়ে তুলে নিলেন দু’উইকেট। ১২টি ‘ডট’ বল করলেন।
স্কোরবোর্ড




ভারত
রোহিত শর্মা ক সাবির বো মুস্তাফিজুর                   ১৮
			শিখর ধাওয়ান এলবিডব্লিউ বো শাকিব                 ২৩
			বিরাট কোহলি বো শুভাগত                                 ২৪ 
			সুরেশ রায়না ক সাবির বো আল-আমিন                ৩০
			হার্দিক পাণ্ড্য ক সৌম্য বো আল-আমিন                  ১৫
			মহেন্দ্র সিংহ ধোনি নঃ আঃ                                  ১৩
			যুবরাজ সিংহ ক আল-আমিন বো মাহমুদুল্লা             ৩
			রবীন্দ্র জাডেজা বো মুস্তাফিজুর                              ১২
			আর. অশ্বিন নঃ আঃ                                             ৫
			অতিরিক্ত                                                           ৩
			মোট: (৭ উইকেটে ২০ ওভারে)                           ১৪৬



উইকেট পতন: ১/৪২, ২/৪৫, ৩/৯৫, ৪/১১২, ৫/১১২, ৬/১১৭, ৭/১৩৭।
			বোলিং: মাশরফি ৪-০-২২-০, শুভাগত ৩-০-২৪-১, আল-আমিন ৪-০-৩৭-২, মুস্তাফিজুর ৪-০-৩৪-২, শাকিব ৪-০-২৩-১, মাহমুদুল্লা ১-০-৪-১।



বাংলাদেশ

			তামিম ইকবাল স্টাঃ ধোনি বো জাডেজা               ৩৫
			মহম্মদ মিঠুন ক পাণ্ড্য বো অশ্বিন                           ১
			সাবির রহমান স্টাঃ ধোনি বো রায়না                  ২৬
			মাশরাফি মোর্তাজা বো জাডেজা                             ৬
			মাহমুদুল্লা ক জাডেজা বো পাণ্ড্য                            ১৮
			সৌম্য সরকার ক কোহলি বো নেহরা                    ২১
			মুশফিকুর ক ধাওয়ান বো পাণ্ড্য                           ১১
			শুভগত হোম নঃ আঃ                                         ০০
			মুস্তাফিজুর রহমান রান আউট                             ০০
			অতিরিক্ত                                                           ৫
			মোট: (২০ ওভারে ৯ উইকেটে)                          ১৪৫



উইকেট পতন: ১/১১, ২/৫৫, ৩/৬৯, ৪/৮৭ ৫/৯৫, ৬/১২৬, ৭/১৪৫, ৮/১৪৫, ৯/১৪৫।
			বোলিং: নেহরা ৪-০-২৯-১, বুমরা ৪-০-৩২-০, অশ্বিন ৪-০-২০-২, জা়়ডেজা ৪-০-২২-২, পাণ্ড্য ৩-০-২৯-২, রায়না ১-০-৯-১।